Ντένις Ρίτσι

Ο Ντένις Ρίτσι (αγγλικά:Dennis MacAlistair Ritchie, 9 Σεπτεμβρίου 1941 - 12 Οκτωβρίου 2011) ήταν Αμερικανός επιστήμονας υπολογιστών, αξιοσημείωτος για την επιρροή του σε διάφορες γλώσσες προγραμματισμού, με κυριότερη την C, αλλά και σε λειτουργικά συστήματα, όπως το Multics και το Unix. Έχει λάβει το βραβείο Τούρινγκ το 1983 και το αμερικανικό Εθνικό Μετάλλιο Τεχνολογίας το 1998. Όταν συνταξιοδοτήθηκε το 2007, ήταν επικεφαλής του τμήματος έρευνας λογισμικού συστημάτων της εταιρείας Lucent Technologies.

 Γεννήθηκε στο Μπρόνξβιλ της Νέας Υόρκης και αποφοίτησε από το Χάρβαρντ με πτυχίο στη φυσική και τα εφαρμοσμένα μαθηματικά. Το 1967 άρχισε να εργάζεται στο Κέντρο Έρευνας Υπολογιστικών Επιστημών των Εργαστηρίων Μπελ (Bell Labs). Ο Ρίτσι είναι γνωστός κυρίως ως ο δημιουργός της γλώσσας προγραμματισμού C και ως βασικός συντελεστής στην ανάπτυξη του λειτουργικού συστήματος UNIX. Είναι επίσης συγγραφέας του πλέον καθοριστικού βιβλίου για τη C, του Η Γλώσσα Προγραμματισμού C, που συχνά αναφέρεται και ως Κέρνιχαν-Ρίτσι (αναφορά στους συγγραφείς Μπράιαν Κέρνιχαν και Ρίτσι). Η δημιουργία της C από τον Ρίτσι και ο ρόλος του στην ανάπτυξη του UNIX μαζί με τον Κεν Τόμσον, τον έχουν καθιερώσει ως σημαντικό πρωτοπόρο της σύγχρονης πληροφορικής. Η C χρησιμοποιείται ακόμα και σήμερα στην ανάπτυξη λειτουργικών συστημάτων, γεγονός που οφείλεται στο ότι πολλά εκπαιδευτικά ιδρύματα χρησιμοποιούν το λειτουργικό σύστημα Linux, το οποίο βασίζεται στο UNIX. Εντούτοις η ανάπτυξη του μεταγλωττιστή της C βασίστηκε και αυτή με τη σειρά της σε ιδέες και αρχές άλλων γλωσσών, όπως η Pascal. Το δημοφιλές Linux και τα εργαλεία του αποτελούν απογόνους της δουλειάς του Ρίτσι, ενώ και η Microsoft συμπεριλαμβάνει εργαλεία συμβατότητας με UNIX στα Windows και παρέχει εκδόσεις μεταγλωττιστή της C. Ο Ρίτσι έχει πει ότι η δημιουργία της C του «φάνηκε καλή ιδέα» και ότι οποιοσδήποτε άλλος στον ίδιο χώρο και χρόνο θα έκανε το ίδιο, αν και ο συνεργάτης του στα Εργαστήρια Μπελ και δημιουργός της C++, Μπιάρνε Στρούστρουπ είπε ότι «αν ο Ντένις είχε αποφασίσει να περάσει την δεκαετία εκείνη με εσωτεριστικά μαθηματικά, το Unix θα ήταν θνησιγενές». Μετά την επιτυχία του Unix, ο Ρίτσι συνέχισε την έρευνα σε λειτουργικά συστήματα και γλώσσες προγραμματισμού, με συνεισφορές στα λειτουργικά συστήματα Plan 9 και Inferno και στην γλώσσα προγραμματισμού Limbo. Το 1983 οι Ρίτσι και Κεν Τόμσον έλαβαν από κοινού το βραβείο Τούρινγκ «για την ανάπτυξη γενικής θεωρίας λειτουργικών συστημάτων και ειδικότερα για την υλοποίηση του λειτουργικού συστήματος UNIX». Η ομιλία του Ρίτσι για την εκδήλωση είχε τίτλο «Reflections on Software Research». Στις 27 Απριλίου 1999, οι Τόμσον και Ρίτσι έλαβαν το Εθνικό Μετάλλιο Τεχνολογίας από τον πρόεδρο Μπιλ Κλίντον «για την από κοινού ανάπτυξη του λειτουργικού συστήματος UNIX και της γλώσσας προγραμματισμού C που οδήγησαν σε σημαντικές εξελίξεις στο υλικό και λογισμικό υπολογιστών, σε δικτυακά συστήματα, και ώθησαν την ανάπτυξη μιας ολόκληρης βιομηχανίας, ενισχύοντας την αμερικανική πρωτοκαθεδρία στην Εποχή της Πληροφορίας». Ο Ντένις Ρίτσι αναφέρεται συχνά σε διαδικτυακές ομάδες τεχνικών συζητήσεων ως «dmr» (η διεύθυνσή του ηλεκτρονικού ταχυδρομείου του στα Bell Labs). Ο Ντένις Ρίτσι βρέθηκε νεκρός στο σπίτι όπου κατοικούσε μόνος του στο Berkeley Heights στο Νιού Τζέρσεϊ, στις 12 Οκτωβρίου 2011. Ο Ρίτσι ήταν ηλικίας 70 ετών και το προηγούμενο διάστημα είχε αντιμετωπίσει προβλήματα υγείας, με καρκίνο του προστάτη και την καρδιά του. Η Γλώσσα Προγραμματισμού C (1978 με τον Μπράιαν Κέρνιχαν) Unix Programmer's Manual (1971) "I am not now, nor have I ever been, a member of the demigodic party." (Δεν είμαι τώρα, ούτε έχω ποτέ υπάρξει, μέλος του κόμματος των ημίθεων.) "Usenet is a strange place." (Το Usenet είναι περίεργο μέρος.) "UNIX is basically a simple operating system, but you have to be a genius to understand the simplicity." (Το UNIX είναι βασικά ένα απλό λειτουργικό σύστημα, πρέπει όμως να είσαι ιδιοφυΐα για να καταλάβεις την απλότητα.) Dennis Ritchie's home page Transcript of an interview with Dennis Ritchie – Interview by Michael S. Mahoney Interview with Dennis M. Ritchie - By Manuel Benet (published in LinuxFocus.org in July 1999) Unix.se DMR interview published February 7. 2003 Αρχειοθετήθηκε 2010-08-18 στο Wayback Machine. Ritchie and Thompson Receive National Medal of Technology from President Clinton Video - TechNetCast At Bell Labs: Dennis Ritchie and Brian Kernighan (1999-05-14) The future according to Dennis Ritchie - LinuxWorld.com 12/4/00 The Limbo Programming Language by Dennis M. Ritchie